Γνωμοδότηση για τα Ολοκληρωμένα Προγράμματα υπέρ των ΜΜΕ και της Βιοτεχνίας (95/C 210/16)

Την 26η Ιουλίου 1994, το Προεδρείο της ΕΤΠ αποφάσισε, σύμφωνα με το άρθρο 198 Γ της Συνθήκης ΕΚ να καταρτίσει γνωμοδότηση πρωτοβουλίας για το ανωτέρω θέμα.

Η επιτροπή «Περιφερειακής Ανάπτυξης - Οικονομική Ανάπτυξη - Τοπικά και Περιφερειακά Οικονομικά» επιφορτίσθηκε με την προετοιμασία των σχετικών εργασιών. Εισηγητές ήταν οι κ. Albert Bore και Luigi Ricca.

Κατά την 6η σύνοδο ολομέλειας, της 1ης και 2ας Φεβρουαρίου (συνεδρίαση της 1ης Φεβρουαρίου 1995) η ΕΤΠ υιοθέτησε την εξής γνωμοδότηση.

I.

Γενικές παρατηρήσεις

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

1. Επικροτεί τις προσπάθειες που καταβάλλει η Επιτροπή για τη βελτίωση της παροχής υπηρεσιών υπέρ των ΜΜΕ και υποστηρίζει πλήρως τα ολοκληρωμένα προγράμματα υπέρ των ΜΜΕ και της βιοτεχνίας (όταν στο ακόλουθο κείμενο γίνεται αναφορά στις ΜΜΕ, με τον όρο αυτό νοούνται οι ΜΜΕ και η βιοτεχνία).

2. Εκφράζει ρητώς την ικανοποίησή της για τη μνεία από την Επιτροπή της αρχής της επικουρικότητας. Πιστεύει ότι για την υλοποίηση και την αποδοχή των μέτρων αποφασιστική σημασία έχει η συμμετοχή των τοπικών και περιφερειακών αρχών και η συνεκτίμηση των κατά τόπους ιδιαιτεροτήτων.

3. Αναγνωρίζει τη συμβολή στην κοινοτική απασχόληση των επιχειρήσεων οι οποίες απασχολούν λιγότερα από δέκα άτομα. Η ΕΤΠ, στην περίπτωση αυτή, διαπιστώνει ότι οι μικρές και μεσαίες επιχειρήσεις και η βιοτεχνία αποτελούν στήριγμα της οικονομίας των πόλεων και της υπαίθρου και σημαντική συμβολή για την ανάπτυξη των πόλεων και των αγροτικών οικισμών.

4. Συμφωνεί ότι ο τομέας των υπηρεσιών στον οποίο έχουν το προβάδισμα οι ΜΜΕ, αποτελεί πάντοτε έναν κλάδο με δυνατότητες απασχόλησης και ότι οι ΜΜΕ, λόγω ιδιαίτερα των περιφερειακών και τοπικών δεσμών τους, είναι λιγότερο ευαίσθητες έναντι του διεθνούς ανταγωνισμού.

5. Συμφωνεί ότι οι ΜΜΕ επιδεικνύουν μεγαλύτερη προθυμία για την απασχόληση νέων και γυναικών σε σύγκριση με τις μεγάλες επιχειρήσεις, που θέτουν φραγμούς ως προς την απασχόληση και την εκπαίδευση, και τείνουν να απασχολούν περισσότερο εργαζόμενους κατά μερική απασχόληση δημιουργώντας έτσι ευκαιρίες συναπασχόλησης. Ο στόχος, όπου είναι δυνατό, πρέπει να είναι η πλήρης απασχόληση, ενώ τόσο η πλήρης όσο και η μερική απασχόληση πρέπει να αμείβονται σύμφωνα με το κεφάλαιο περί κοινωνικής πολιτικής της Συνθήκης για την ΕΕ.

6. Συμφωνεί ότι η πρακτική των μεγάλων επιχειρήσεων να αναθέτουν μέρος της παραγωγής και των υπηρεσιών υπεργολαβικά σε ΜΜΕ βοηθάει στην τόνωση της ανάπτυξης των ΜΜΕ με αποτέλεσμα τη διατήρηση των επιπέδων απασχόλησης και παραδέχεται ότι οι μεγάλες επιχειρήσεις συνεχίζουν να αναδιαρθώνονται, να αποκεντρώνονται και να αναθέτουν υπεργολαβικά μέρος των δραστηριοτήτων τους.

7. Δεν συμμερίζεται την άποψη ότι οι ΜΜΕ είναι κατάλληλα εξοπλισμένες για να αντιμετωπίσουν τις υφιστάμενες προκλήσεις, συμφωνεί όμως ότι υπάρχει στη διάθεσή τους μια μεγάλη αγορά. Εντούτοις, έχουν πολλά προβλήματα να επιλύσουν ακόμη προκειμένου να χαρακτηρισθούν ως «κατάλληλα εξοπλισμένες».

8. Υποστηρίζει τα όσα αναφέρονται σχετικά με τον πολύπλοκο χαρακτήρα των νομικών και διοικητικών κανόνων που επηρεάζουν αρνητικά τις ΜΜΕ και συμφωνεί ότι είναι μεγάλο το βάρος που επωμίζονται τα άτομα τα οποία απασχολούνται για ίδιο λογαριασμό. Πρέπει να επιτευχθεί μεγαλύτερη ελάφρυνση των ΜΜΕ από διοικητικές υποχρεώσεις. Για την αναπροσαρμογή στην εσωτερική αγορά, τόσο οι ΜΜΕ όσο και η Κοινότητα οφείλουν να καταβάλουν περαιτέρω προσπάθειες.

9. Eπισημαίνει ότι η πρόσβαση των ΜΜΕ στα κοινοτικά μέσα στήριξης εξαρτάται αποφασιστικά από τη γνώση των δυνατοτήτων στήριξης που παρέχονται στις ΜΜΕ. Για το λόγο αυτό, θα πρέπει το ολοκληρωμένο πρόγραμμα να λαμβάνει σε μεγάλο βαθμό υπόψη τη συνεργασία με τις επαγγελματικές οργανώσεις και τα χρηματοπιστωτικά ιδρύματα.

10. Eφιστά την προσοχή στο γεγονός ότι οι προϋποθέσεις που τίθενται θα πρέπει να λαμβάνουν υπόψη τις δυνατότητες των ΜΜΕ. Για το λόγο αυτό, είναι αποφασιστικής σημασίας να πραγματοποιούνται στην γλώσσα της κάθε χώρας τόσο η ενημέρωση όσο και οι αιτήσεις.

11. Συμφωνεί ότι οι ΜΜΕ αντιμετωπίζουν ακόμη δυσκολίες για την εξασφάλιση κατάλληλης χρηματοδότησης που να ανταποκρίνεται στις διάφορες φάσεις αναπτύξεως αυτών.

12. Τονίζει τις σημαντικές διαρθρωτικές ελλείψεις των ΜΜΕ ως προς τις δυνατότητες διαχείρισης και υπογραμμίζει ότι πρέπει να επιδειχθεί μεγαλύτερη προσοχή στο τομέα αυτό προκειμένου να επιτευχθεί πρόοδος και να υπάρξει ένας ανεξάρτητος και αυτοδύναμος τομέας των ΜΜΕ.

13. Υποστηρίζει πλήρως το ολοκληρωμένο πρόγραμμα, στόχοι του οποίου είναι οι εξής:

α)

μείωση του βάρους που έχουν οι επιχειρήσεις και ειδικότερα οι ΜΜΕ λόγω του διοικητικού και νομικού πλαισίου 7

β)

επίλυση των δυσκολιών χρηματοδότησης που συναντούν οι επιχειρήσεις 7

γ)

υποστήριξη των προσπαθειών που καταβάλλουν οι επιχειρήσεις προκειμένου να αντιμετωπίσουν τον πολύπλοκο χαρακτήρα των διοικητικών τους καθηκόντων και να αναπτύξουν στρατηγικές πολιτικές, δεδομένου, ειδικότερα, ότι στις ΜΜΕ τα διοικητικά καθήκοντα ως επί το πλείστον εκτελούνται από τους ίδιους τους επικεφαλής των επιχειρήσεων.

Αναγνωρίζει ότι κατά το συνέδριο με τον τίτλο «Gateways to Growth» (οι οδοί που οδηγούν στην ανάπτυξη) που πραγματοποιήθηκε στο Birmingham, επιχειρήθηκε να συγκριθούν τα μέτρα που ισχύουν για τις ΜΜΕ, με αποτέλεσμα πολλά κράτη να υιοθετήσουν νόμους και σχέδια πράξεων απορύθμισης σχετικά με την ανάπτυξη των ΜΜΕ.

14. Υποστηρίζει την άποψη ότι οι κυριότεροι στόχοι είναι η συμμετοχή των ΜΜΕ στην εσωτερική αγορά και η διευκόλυνση του εξευρωπαϊσμού των επιχειρήσεων.

15. Αναγνωρίζει ότι η προτεραιότητα της Επιτροπής είναι η οικονομική ανάπτυξη και ότι τα περισσότερα από τα μέτρα που επηρεάζουν τις δυνατότητες δημιουργίας θέσεων απασχόλησης των ΜΜΕ δεν είναι μόνο εθνικής προελεύσεως, αλλά σημαντικό ρόλο διαδραματίζουν και οι ενέργειες σε τοπικό και περιφερειακό επίπεδο.

16. Τονίζει ότι το πρόγραμμα πρέπει επίσης να ενθαρρύνει την ανάπτυξη των ΜΜΕ για να αντιμετωπίσουν τον ανταγωνισμό, την έρευνα και την ανάπτυξη και για να καλύψουν τους χώρους που έμειναν κενοί λόγω της διαρθρωτικής κρίσης της μεγάλης βιομηχανίας.

17. Συμφωνεί με την Επιτροπή ότι οι κοινοτικές πρωτοβουλίες, λόγω του γεγονότος ότι συγκεντρώνονται στις λιγότερο ανεπτυγμένες περιφέρειες, ειδικότερα του στόχου 1, δεν αξιοποιούν πλήρως όλες τις δυνατότητες δημιουργίας θέσεων απασχόλησης που παρέχονται από τις ΜΜΕ. Εφόσον η περιφερειακή πολιτική, για να είναι αποτελεσματική, δεν πρέπει να περιορίζεται αποκλειστικά στις ΜΜΕ, έτσι και η πολιτική υπέρ των ΜΜΕ δεν πρέπει να περιορίζεται αποκλειστικά στις μειονεκτικές περιοχές. Αν η πολιτική αυτή επεκταθεί σε όλη την επικράτεια της Κοινότητας, θα προκύψουν θετικά κίνητρα και για τις μειονεκτικές περιοχές λόγω των διασυνδέσεων που υφίστανται μεταξύ των περιφερειών. Η Επιτροπή των Περιφερειών τονίζει τη σημασία της βιωσιμότητας και της στήριξης των ΜΜΕ που βρίσκονται σε μεθοριακές και σε εξόχως απόκεντρες περιφέρειες της ΕΕ και της συνακόλουθης πλεονεκτικής θέσης των ευρωπαϊκών ΜΜΕ που διενεργούν διασυνοριακό εμπόριο μεταξύ των ευρωπαϊκών χωρών και επιχειρήσεων της ΕΕ.

18. Τονίζει συγκεκριμένα τους ακόλουθους στόχους της πρωτοβουλίας, επειδή ανταποκρίνονται στις απαιτήσεις των ΜΜΕ:

- τη δυνατότητα χρησιμοποίησης των καλύτερων στοιχείων των δοκιμασμένων λύσεων στα κράτη μέλη για οργανωτικά θέματα που αφορούν τη γραφειοκρατική και φορολογική μεταχείριση και τα συστήματα υποστήριξης των ΜΜΕ και, ως εκ τούτου, την ανάγκη διενέργειας σοβαρών και επακριβών συγκρίσεων μεταξύ των διάφορων χωρών για την ανταλλαγή συγκεκριμένων εμπειριών 7

- ο προσδιορισμός των χαρακτηριστικών και των «βέλτιστων πρακτικών» που χαρακτηρίζουν τις επιχειρήσεις ταχείας ανάπτυξης σε ορισμένες περιφέρειες και η ανάπτυξη κατάλληλων μέτρων για τη συμπερίληψη αυτών στο ευρύτερο πλαίσιο των ΜΜΕ 7

- η ανάγκη αύξησης της ορατότητας του περίπλοκου και διαφοροποιημένου συστήματος υποστήριξης των ΜΜΕ της Ευρωπαϊκής Ένωσης, ώστε να καταστεί πιο προσιτό και να ενοποιηθούν οι χωριστές δράσεις.

19. Aναγνωρίζει το σημαντικό ρόλο της Ευρωπαϊκής Ένωσης και των κρατών μελών όσον αφορά τη δημιουργία ενός πλαισίου για την ανάπτυξη των ΜΜΕ, ιδιαίτερα με την ελάφρυνση των νομικών και διοικητικών επιβαρύνσεων και με τη βελτίωση της πρόσβασης στη χρηματοδότηση. Ωστόσο, αυτές οι κυβερνητικές σφαίρες συχνά φαίνονται απόμακρες σε πολλές ΜΜΕ. Οι οργανώσεις τοπικής αυτοδιοίκησης και περιφερειακής διοίκησης έχουν να διαδραματίσουν βασικό ρόλο στην προώθηση της ανάπτυξης και δημιουργίας ΜΜΕ και οι στρατηγικές οικονομικής ανάπτυξής τους δίδουν έμφαση στη σημασία που έχει ο ρόλος αυτός στην τοπική οικονομία. Αυτές οι στρατηγικές οικονομικής ανάπτυξης ανταποκρίνονται στις ανάγκες της περιφερειακής οικονομίας και της τοπικής αγοράς εργασίας. Οι οργανώσεις τοπικής αυτοδιοίκησης και περιφερειακής διοίκησης μπορούν να βοηθήσουν στη δημιουργία των προϋποθέσεων, την παροχή συμβουλευτικών υπηρεσιών, την παροχή συμβουλών για τις εξαγωγές και την προώθηση των εξαγωγών, την εκπαίδευση, την παροχή συμβουλών για την εμπορία και τη μεταφορά τεχνολογίας, τη σύνδεση βιομηχανίας/εκπαίδευσης και τη λήψη μέτρων στον τομέα της απασχόλησης για τη δημιουργία θέσεων εργασίας.

20. Φρονεί ότι το πρόγραμμα αναμένει πολλά από τις συνεννοήσεις μεταξύ των κρατών μελών για την επίτευξη ορισμένων από τους στόχους που έχουν ορισθεί. Ως εκ της φύσεώς τους, οι προβλεπόμενοι μηχανισμοί υπάρχει κίνδυνος να αποδειχθούν στην πραγματικότητα συγκεχυμένοι και αναποτελεσματικοί. Ωστόσο, η ακριβής και εν επιγνώσει αξιοποίηση των συνεννοήσεων (με την αντιμετώπιση ενός ειδικού προβλήματος με συγκεκριμένο τρόπο) και η δυνατότητα χρησιμοποίησης αποτελεσματικών και τεχνικού χαρακτήρα μέσων αντιπροσώπευσης θα πρέπει να καταστήσει δυνατή την εξάλειψη των γραφειοκρατικών κινδύνων και του αδιεξόδου στη λήψη αποφάσεων.

ΙΙ.

Νέα προσέγγιση του ολοκληρωμένου προγράμματος

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

21. Εγκρίνει βασικώς το πρόγραμμα το οποίο θα συγκεντρώσει τις διάφορες πρωτοβουλίες, υπάρχουσες και νέες, σε ένα σφαιρικό πλαίσιο αυξάνοντας έτσι τη συνοχή και την ορατότητα.

22. Επικροτεί τις προτάσεις για την ανάπτυξη στενότερων σχέσεων εργασίας μεταξύ όλων των ενδιαφερομένων μερών προκειμένου να αυξηθεί η σύγκλιση των μέτρων αυτών.

23. Θεωρεί ζωτικής σημασίας την καλύτερη προστασία του ρόλου των ενώσεων των βιοτεχνών και των εμπόρων από την ΕΕ.

ΙΙΙ.

Από την πρώτη στη δεύτερη γενεά πολιτικής στον τομέα των επιχειρήσεων

Τo υφιστάμενο πλαίσιο

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

24. Λαμβάνει υπόψη τα διάφορα μέτρα που υπάρχουν ήδη υπέρ των ΜΜΕ στο πλαίσιο ενός προγράμματος του οποίου στόχος είναι η ενθάρρυνση του εξευρωπαϊσμού και της διεθνοποίησης των επιχειρήσεων και, συγκεκριμένα, των ΜΜΕ.

25. Παρατηρεί ότι τα μέτρα υπέρ των ΜΜΕ δεν περιλαμβάνουν πάντα τον τομέα της βιοτεχνίας, που πρέπει, αντίθετα, να συμμετέχει σε όλα τα μέτρα παρέμβασης.

26. Τονίζει την ανάγκη να λάβουν οι ΜΜΕ στον τομέα των υπηρεσιών την αυτή ενίσχυση και βοήθεια που λαμβάνουν οι ΜΜΕ στον τομέα της μεταποίησης.

27. Αναγνωρίζει ότι η κοινοτική πολιτική έχει δώσει τον τελευταίο καιρό αυξημένη προσοχή στα προβλήματα των ΜΜΕ και της βιοτεχνίας, με την ανάληψη διαφόρων πρωτοβουλιών και τη διάθεση των ενδεικνυόμενων μέσων τα οποία όμως δεν πρέπει να θεωρούνται επαρκή.

28. Σημειώνει ότι η κοινοτική πρωτοβουλία υπέρ των ΜΜΕ που αναλήφθηκε στο πλαίσιο των διαρθρωτικών ταμείων, ανταποκρίνεται μόνο μερικώς στα αιτήματα του Συμβουλίου του Νοεμβρίου 1993 και στους προσανατολισμούς του Λευκού Βιβλίου.

29. Επικροτεί την αίτηση για μετάβαση, με το νέο ολοκληρωμένο πρόγραμμα, σε μια δεύτερη γενεά πολιτικής επιχειρήσεων, και υπενθυμίζει μια αρχή που πρέπει να τηρηθεί: οι πολιτικές υποστήριξης της ανάπτυξης, ιδίως εκείνες που αφορούν τις ΜΜΕ και τη βιοτεχνία, πρέπει να παύσουν να συνίστανται σε διασκορπισμένες και πολλαπλές πρωτοβουλίες και όργανα, ώστε να γίνει στροφή ολοένα και περισσότερο προς τον εξορθολογισμό και την αναδιάρθρωση της υφιστάμενης κατάστασης. Από την άποψη αυτή, είναι απαραίτητο να αυξηθεί η ορατότητα των υφιστάμενων μέσων ενίσχυσης, να συντονισθούν, και να καταστούν πιο προσιτά, καθώς επίσης και να εξαλειφθούν τα γραφειοκρατικά εμπόδια, ώστε να καταστούν πιο αποτελεσματικοί (και τελεσφόροι) οι διαθέσιμοι σπάνιοι πόροι.

30. Συνεπώς, εφιστά την προσοχή στη σκοπιμότητα του να συνοδευθούν οι συγκεκριμένες δράσεις που προτείνονται με τη διάθεση μέσων που να έχουν περισσότερες πιθανότητες να αυξήσουν την αποτελεσματικότητα των παρεμβάσεων.

31. Επικροτεί την προτεινόμενη αξιολόγηση και έκθεση για τη λήψη μελλοντικής δράσεως που θα υποβληθεί από την Επιτροπή για τα διάφορα δίκτυα σχετικά με τα Ευρωπαϊκά Κέντρα Πληροφοριών και το Δίκτυο Ευρωπαϊκών Κέντρων Πληροφοριών.

32. Ζητεί όλα τα προγράμματα και οι πρωτοβουλίες που επηρεάζουν τις ΜΜΕ να αποτελούν αντικείμενο παρακολούθησης και έκθεσης αξιολόγησης που θα καταρτίζεται σε ετήσια βάση και ζητεί επίσης το έγγραφο αυτό να υποβάλλεται στην Επιτροπή των Περιφερειών.

33. Υποστηρίζει ότι η Κοινότητα πρέπει να εξακολουθήσει να συμμετέχει στα προγράμματα Interprise και Europartenariat, δεδομένου ότι είναι ιδιαιτέρως χρήσιμα από την άποψη της ανάθεσης συμβάσεων από επιχειρήσεις σε επιχειρήσεις στα πλαίσια της εσωτερικής αγοράς.

34. Υποστηρίζει το ψήφισμα του μνημονίου με τον τίτλο «Οι ΜΜΕ ως κινητήρια δύναμη για την οικονομική ανάπτυξη της Ευρώπης» σύμφωνα με το οποίο είναι ανάγκη να υπάρξει στενότερη εταιρική σχέση μεταξύ των μερών που συμμετέχουν στην ανάπτυξη των ΜΜΕ, ειδικότερα σε περιφερειακό επίπεδο, προκειμένου να προαχθεί η σύγκλιση μεταξύ των μέτρων αυτών (()).

35. Επικροτεί την απόφαση του Συμβουλίου να καθορισθούν χαμηλότερα επιτόκια της ΕΤΕ, υπό τον όρο, όμως, ότι θα ληφθούν μέτρα για να διασφαλισθεί η αποτελεσματική πρόσβαση των μικρών και των πολύ μικρών επιχειρήσεων στα δάνεια της εν λόγω τράπεζας.

36. Επικροτεί την ανάληψη μιας κοινοτικής πρωτοβουλίας για την υποστήριξη των ΜΜΕ, αλλά θεωρεί ότι πρέπει να δοθεί ιδιαίτερη προσοχή στις δυσχέρειες των περιφερειών του στόχου 1 για την αντιμετώπιση της πολυπλοκότητας της διεθνοποίησης της οικονομίας.

37. Συμφωνεί με τη θέσπιση του προγράμματος Leonardo, αλλά πιστεύει ωστόσο ότι η αποτελεσματικότητα, η συνοχή και η ορατότητα θα βελτιωθεί περισσότερο με τη διατήρηση των υφισταμένων ονομασιών των προγραμμάτων παρά με την ανάπτυξη νέων ονομασιών.

38. Συνιστά όπως γίνει μια αξιολόγηση των υφιστάμενων προγραμμάτων και, εφόσον τα αποτελέσματα είναι θετικά, συνιστά την εκτέλεση προγραμμάτων που θα απορρέουν από αυτά αντί για την κατάστρωση νέων.

39. Μαζί με την εκχώρηση αρμοδιοτήτων στις αρχές τοπικής αυτοδιοίκησης και περιφερειακής διοίκησης, πρέπει να τους χορηγείται και η κατάλληλη χρηματοδότηση και οι κατάλληλες δυνατότητες άντλησης κεφαλαίων.

40. Συμφωνεί ότι οι διάφορες πρωτοβουλίες πρέπει να είναι και περιεκτικές και συμπληρωματικές μεταξύ τους και ότι η συνοχή και η ορατότητα θα βελτιωθούν μέσω μεγαλύτερου συντονισμού των εν λόγω μέτρων.

41. Επικροτεί την προτεινόμενη απλούστευση του νομικού και διοικητικού πλαισίου εντός του οποίου λειτουργούν οι ΜΜΕ.

IV. Νέα μέτρα

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

42. Υποστηρίζει την άποψη ότι ο καλύτερος τρόπος για την προαγωγή της ικανότητας των επιχειρήσεων να παράγουν και να διατηρούν θέσεις απασχόλησης είναι η ανάπτυξη ενός νομικού και διοικητικού πλαισίου που να συντελεί στη δημιουργία επιχειρήσεων και στην οικονομική ανάπτυξη.

43. Προτρέπει την Επιτροπή να λαμβάνει υπόψη τα συμφέροντα των ΜΜΕ στο νομοθετικό της έργο.

44. Συμφωνεί ότι τα κράτη μέλη θα πρέπει να ενθαρρύνουν τις ανταλλαγές πληροφοριών και εμπειριών. Οι οργανώσεις τοπικής αυτοδιοίκησης και περιφερειακής διοίκησης, ως εξέχοντες παράγοντες οικονομικής ανάπτυξης, πρέπει να διαδραματίσουν πρωταρχικό ρόλο στις ανταλλαγές αυτές, ώστε η ορθή πρακτική να διαδοθεί σε ολόκληρη την Ένωση.

45. Επικροτεί την πρόταση της Επιτροπής για τη συγκρότηση ομάδας αποτελούμενης από κράτη μέλη και οργανώσεις που είναι αρμόδιες ή διαδραματίζουν ρόλο όσον αφορά τη διοικητική απλούστευση.

46. Συμφωνεί ότι οι τοπικές αρχές, ειδικότερα, διαδραματίζουν σημαντικό ρυθμιστικό ρόλο όχι μόνο στο κανονιστικό επίπεδο, αλλά επίσης ως προς τη δυνατότητα να προσφέρουν έναν αποφασιστικό περίγυρο για την ίδια τη γέννηση των ΜΜΕ, καθώς και στις απαιτήσεις τους παραγωγής και καινοτομίας.

47. Θεωρεί επιθυμητή τη σύσταση ενός Πανευρωπαϊκού Βήματος που θα αποσκοπεί στην διασάφηση όλων των νέων πρωτοβουλιών, και το οποίο θα μπορεί να ενεργεί ως υποβολέας προτάσεων σε θέματα ενίσχυσης στους αρμόδιους της ΕΕ.

V. Συντονισμένη δράση για την υποστήριξη πρωτοβουλιών υπέρ των επιχειρήσεων

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

48. Αναγνωρίζει ότι υπάρχει μια εντυπωσιακή δέσμη μέτρων που ισχύουν σήμερα σε όλα τα κράτη μέλη για τη στήριξη των επιχειρήσεων και ότι λαμβάνεται υπόψη ο κύκλος ζωής των ΜΜΕ στα προγράμματα στήριξης.

49. Συμφωνεί ότι οι ΜΜΕ αποθαρρύνονται από τις δυσκολίες που συναντούν όσον αφορά την ενημέρωση για τα μέτρα στήριξης και τον πολύπλοκο χαρακτήρα τους και διερωτώνται, ειδικότερα, κατά πόσον οι εξωτερικές οργανώσεις έχουν τη δυνατότητα να τους παράσχουν βοήθεια.

50. Δέχεται ότι οι ΜΜΕ που αναζητούν εξωτερική υποστήριξη έχουν μεγαλύτερο ποσοστό επιβίωσης σε σχέση με τις ΜΜΕ που δεν αναζητούν εξωτερική βοήθεια. Επισημαίνει ότι, ενώ απαιτείται μακροπρόθεσμη σχέση με τις ΜΜΕ, ταυτοχρόνως υφίσταται μία προσεκτική ισορροπία για να μη δημιουργηθεί εξάρτηση.

51. Υποστηρίζει τις προτεινόμενες μεθόδους παροχής συμβουλών στις επιχειρήσεις για ζητήματα που αφορούν την καθημερινή διαχείρησή τους.

52. Εγκρίνει την πρόταση για τη δημιουργία forum για τις υπηρεσίες για την παροχή βοήθειας προς τις επιχειρήσεις και επικροτεί κάθε είδους ερευνητική πρωτοβουλία αναφορικά με την αποτελεσματικότητα και τη συγκέντρωση πόρων για την παροχή βοήθειας προς τις ΜΜΕ και την οικονομική ανάπτυξη αυτών.

53. Καλεί να αναζητηθούν και να υποστηριχθούν οικονομικώς μηχανισμοί που θα βοηθήσουν στη σύσταση, εντός της ΕΕ, συνεταιρισμών, οι οποίοι θα ανήκουν στους εργαζόμενους και την τοπική κοινότητα.

54. Προτείνει η διαθέσιμη παρακολούθηση και αξιολόγηση να διατίθεται σε τακτή βάση προς τους φορείς που συνιστώνται στο κείμενο αυτό.

55. Ενθαρρύνει τις ανταλλαγές εμπειριών προκειμένου να αυξηθούν οι γνώσεις σχετικά με τις αγορές και παραδέχεται ότι τούτο απαιτείται ολοένα και περισσότερο από τις επιχειρήσεις προκειμένου να επωφεληθούν από την εσωτερική αγορά.

56. Ζητεί από την Επιτροπή να εξασφαλίσει συγκεκριμένη υποστήριξη στις ΜΜΕ κατά την εισαγωγή των συστημάτων περιβαλλοντικής διαχείρισης και εποπτείας επιχειρήσεων και κατά την εφαρμογή του κανονισμού του 1993 για τον οικολογιστικό έλεγχο. Θα πρέπει να θεσπισθούν ειδικοί μηχανισμοί υποστήριξης για τις απόκεντρες αγροτικές περιοχές που θίγονται από πρωτοβουλίες υπέρ της προστασίας του περιβάλλοντος, όπως η αύξηση της τιμής των καυσίμων.

57. Συμφωνεί ότι η συντονισμένη δράση είναι απαραίτητη προκειμένου να ενθαρρυνθούν οι επιχειρήσεις και να χρησιμοποιούν σε ευρύτερη βάση τις υπηρεσίες σχετικά με την ενημέρωση, την κατάρτιση και την παροχή συμβουλών.

58. Συμφωνεί ότι η ελαχιστοποίηση του αριθμού των προγραμμάτων θα αποτελέσει σημαντικό βήμα προκειμένου να καταρτίζονται πιο ορατά προγράμματα και να εντοπίζονται καλύτερα οι στόχοι των υπηρεσιών αυτών. Η Επιτροπή των Περιφερειών φρονεί ότι οι οργανώσεις τοπικής αυτοδιοίκησης και περιφερειακής διοίκησης μπορούν να διαδραματίσουν σημαντικό ρόλο στην αύξηση της ορατότητας και στον καλύτερο εντοπισμό των στόχων των προγραμμάτων αυτών, και ότι, λόγω της στενής επαφής τους με τις ΜΜΕ, οι οργανώσεις τοπικής αυτοδιοίκησης και περιφερειακής διοίκησης μπορούν να λειτουργήσουν ως σύνδεσμος μεταξύ των ΜΜΕ και της Ευρωπαϊκής Ένωσης.

VI. Η βελτίωση του πλαισίου εντός του οποίου λειτουργούν οι επιχειρήσεις

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

59. Συμμερίζεται τους προσανατολισμούς του ολοκληρωμένου προγράμματος όσον αφορά την ανάγκη να ληφθούν μέτρα που να διευκολύνουν τη μεταβίβαση επιχειρήσεων και επιτρέπουν με τον τρόπο αυτό τη διατήρηση του πλέγματος των ΜΜΕ και της βιοτεχνίας και τη διατήρηση της απασχόλησης. Πρόκειται για ένα από τα κυριότερα θέματα που αφορούν την ανάπτυξη των μικρών επιχειρήσεων, δεδομένου ότι η επίδρασή του είναι ιδιαίτερα σημαντική για τη δυνατότητα απορρόφησης απασχόλησης και για την επιδίωξη μακροπρόθεσμων στόχων.

60. Υπενθυμίζει την ανάγκη ενίσχυσης των υπηρεσιών παροχής συμβουλών στις επιχειρήσεις με στόχο τη χάραξη μιας στρατηγικής μεταβίβασης των επιχειρήσεων στο πλαίσιο των συντονισμένων δράσεων των κρατών μελών για τις υπηρεσίες που παρέχονται στις επιχειρήσεις. Η Επιτροπή των Περιφερειών τονίζει την ανάγκη να υποστηριχθεί ο θεμελιώδης ρόλος που διαδραματίζουν οι αρχές τοπικής αυτοδιοίκησης και περιφερειακής διοίκησης στην παροχή υπηρεσιών προσανατολισμένων όλο και περισσότερο στις ανάγκες των ΜΜΕ για παραγωγή και καινοτομία.

61. Θεωρεί απαραίτητο να εξαληφθούν τα νομικά και φορολογικά εμπόδια που δημιουργούν οι εθνικές νομοθεσίες, με τη βελτίωση του νομικού και φορολογικού πλαισίου των ΜΜΕ.

62. Τονίζει την ανάγκη διευκόλυνσης της διάδοσης των καλύτερων πρακτικών που υπάρχουν σε ορισμένα κράτη μέλη και την ανάληψη προσπαθειών για:

α)

τον περιορισμό των εμποδίων στη συνέχιση μιας ατομικής επιχείρησης ή μιας προσωπικής εταιρείας σε περίπτωση θανάτου του επικεφαλής της επιχείρησης ή ενός των εταίρων 7

β)

τη διευκόλυνση της μετατροπής του είδους αυτού επιχειρήσεων σε μετοχικές εταιρείες με στόχο τη μεταβίβασή τους 7

γ)

τη μείωση των διοικητικών διατυπώσεων και των εξόδων πρόσβασης στο καθεστώς της ανώνυμης εταιρείας για τις ΜΜΕ, σε μέτρο συμβατό με την προστασία των συμφερόντων των εταίρων και των τρίτων 7

δ)

τη μείωση της φορολογικής επιβάρυνσης των κληρονόμων που συνεχίζουν τις δραστηριότητες της επιχείρησης.

63. Θεωρεί απαραίτητο να αντιμετωπισθεί και να προσδιορισθεί, με μια κατάλληλη δράση, το πρόβλημα της διπλής φορολογίας των κληρονομιών που μπορεί να προκύψει όταν ο αποθανών, ο διάδοχος και τα στοιχεία ενεργητικού βρίσκονται σε διαφορετικά κράτη μέλη της Ευρωπαϊκής Ένωσης.

64. Κρίνει ότι το μέσο που έχει επιλεγεί για την υλοποίηση της πρωτοβουλίας, δηλαδή η σύσταση, είναι «αδύναμο» και διερωτάται μήπως θα ήταν δυνατό, για παράδειγμα, να εξετασθούν μέσα μεταφοράς (συνοδευόμενα, ίσως, με μορφές κινήτρων ή δωρεάν βοήθειας) των πιο τέλειων προτύπων (όπως θα απορρέουν από forum συνεννοήσεων) ώστε η υλοποίηση της πρωτοβουλίας να μην εξαρτάται μόνο από τη σύσταση.

65. Επικροτεί τις προσπάθειες της Επιτροπής αναφορικά με τον αντίκτυπο των διαφόρων προγραμμάτων στις επιχειρήσεις και εκφράζει την ικανοποίησή της για το γεγονός ότι καταρτίζονται μελέτες αντικτύπου.

66. Συμφωνεί ότι το κόστος συμμορφώσεως, καθώς και οι λοιπές διοικητικές επιβαρύνσεις είναι πολύ υψηλές για τις ΜΜΕ και ότι πρέπει να βελτιωθούν οι όροι μεταφοράς των επιχειρήσεων.

67. Επικροτεί τις συμβουλευτικές υπηρεσίες για επιχειρηματίες και συμφωνεί ότι αυτοί οι ίδιοι δεν εξασφαλίζουν τη δυνατότητα επιτυχών μεταφορών.

68. Υποστηρίζει τα σχέδια της Επιτροπής για τη διευκόλυνση της κυκλοφορίας των καλύτερων πρακτικών που εφαρμόζονται στις διάφορες χώρες, χωρίς ωστόσο να επιβάλλονται δεσμευτικές διαδικασίες για τα κράτη μέλη. Η Επιτροπή των Περιφερειών, δεδομένης της παρούσας κατάστασης της απασχόλησης στην Κοινότητα, είναι της γνώμης ότι πρέπει να ενταθούν τα εθνικά μέτρα που αποσκοπούν στη δημιουργία περισσότερων δυνατοτήτων απασχόλησης.

69. Επικροτεί τη διαδικασία διαβούλευσης της Επιτροπής με τα ενδιαφερόμενα μέρη η οποία καλύπτει πτυχές του νομικού και φορολογικού πλαισίου για τη μεταφορά των επιχειρήσεων.

70. Επικροτεί το σχέδιο της Επιτροπής για τη βελτίωση του φορολογικού πλαισίου των ΜΜΕ με σκοπό τη μείωση των εμποδίων που παρεμβάλλονται στην ανάπτυξή τους και για τη δημιουργία ενός πλαισίου που να είναι ευνοϊκό για τη δημιουργία νέων θέσεων απασχόλησης σε τοπικές υπηρεσίες.

71. Επικροτεί το έργο της Επιτροπής για τη δημιουργία νέων θέσεων απασχόλησης σε τομείς που έως σήμερα έχουν μείνει ανεκμετάλλευτοι όπως οι τοπικές υπηρεσίες, ή η προστασία του περιβάλλοντος.

72. Αναμένει την αντικειμενική ανάλυση αναφορικά με τους τρόπους προαγωγής της ανάπτυξης παρόμοιων υπηρεσιών και δραστηριοτήτων που δεν συγκρούονται με τα συμφέροντα των επιχειρήσεων που ήδη υπάρχουν.

VII.

Η βελτίωση του φορολογικού πλαισίου των ΜΜΕ

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

73. Κρίνει ότι η απαιτούμενη βελτίωση του φορολογικού πλαισίου των ΜΜΕ αποτελεί μία από τις προτεραιότητες (όπως αναφέρεται στο παρακάτω σημείο 102) των δραστηριοτήτων του ολοκληρωμένου προγράμματος. Για να αποδεσμευθεί κατά τον καλύτερο τρόπο το δυναμικό ανάπτυξης και απασχόλησης των ΜΜΕ, θεωρεί απαραίτητο να ενισχυθούν οι δυνατότητες αυτοχρηματοδότησης, πρόσβασης σε εξωτερικές πηγές χρηματοδότησης και μείωσης των εξόδων διαχείρισης.

74. Για το σκοπό αυτό, συμφωνεί με τους ακόλουθους στόχους:

α)

να καταστεί ομοιόμορφο και ισόρροπο το φορολογικό βάρος των ατομικών επιχειρήσεων και των προσωπικών εταιρειών, αφενός, και των μετοχικών εταιρειών του ιδίου μεγέθους, αφετέρου 7

β)

να εξαλειφθεί η διπλή φορολογία που μπορεί να προκύψει στην αλυσίδα χρηματοδότησης των ΜΜΕ και να πλήξει τους επενδυτές, ιδίως τα κεφάλαια επιχειρηματικού κινδύνου 7

γ)

να εξαλειφθούν οι φορολογικές και διοικητικές επιβαρύνσεις που μπορούν να παρακωλύσουν τη σταθερή επέκταση μιας δραστηριότητας σε άλλα κράτη μέλη.

δ)

να συντονισθούν και να απλοποιηθούν, οπουδήποτε είναι δυνατό, οι ρυθμίσεις για τις ΜΜΕ που σχετίζονται με την αναφορά και τις πληρωμές στον φορολογικό τομέα και στον τομέα της κοινωνικής ασφάλισης.

75. Τονίζει ότι η εναρμόνιση της φορολογικής μεταχείρισης των ΜΜΕ, ανταποκρίνεται επίσης στην ανάγκη να μη δημιουργηθούν αθέμιτοι όροι τοπικού ανταγωνισμού στον τομέα των επενδύσεων.

76. Θεωρεί επίσης αναγκαίο να επανεξετασθεί το σημερινό σύστημα ΦΠΑ.

77. Προτείνει να εξετάσει η Επιτροπή το ενδεχόμενο επιλεκτικής εφαρμογής μειωμένων συντελεστών φορολογίας του εισοδήματος επιχειρήσεων για τις ΜΜΕ.

78. Κρίνει ότι η πρόταση για μια ανακοίνωση σχετικά με τη βελτίωση του φορολογικού πλαισίου των ΜΜΕ, που να συνοδεύεται από μια σύσταση είναι «αδύναμη».

VIII.

H Βελτίωση των προθεσμιών πληρωμών μεταξύ επιχειρήσεων

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

79. Συμμερίζεται τις απόψεις που διατύπωσε η Επιτροπή όσον αφορά τα αποτελέσματα των καθυστερήσεων πληρωμών, που αυξάνουν τα χρηματοπιστωτικά και διοικητικά βάρη των επιχειρήσεων, καθιστώντας εύθραυστο το όλο οικονομικό πλέγμα και θέτοντας σε κίνδυνο την επιβίωση πολλών επιχειρήσεων.

80. Αναγνωρίζει ότι είναι αναγκαίο να ληφθούν μέτρα ώστε να επιβληθεί η τήρηση των προθεσμιών πληρωμής, και να αποθαρρυνθεί η συστηματική χρησιμοποίηση των καθυστερήσεων πληρωμών ως πρακτική που επιτρέπει τη βελτίωση της οικονομικής διαχείρισης της επιχείρησης.

81. Υπενθυμίζει την ανάγκη να προωθηθούν κατάλληλα χρηματοπιστωτικά μέσα υπό προσιτές προϋποθέσεις για τις ΜΜΕ και να υιοθετηθεί μια «δέσμη» μέτρων διαφορετικής φύσεως, τόσο νομικής όσο και πρακτικής, για τη βελτίωση της κατάστασης.

82. Τάσσεται υπέρ των προτάσεων της Επιτροπής, που καλείται να συνοδεύσει τις προτεινόμενες πρωτοβουλίες (σύσταση, κοινή δράση μεταξύ των κρατών μελών για τη λήψη ενός τίτλου εκτελεστού για τις μη αμφισβητούμενες απαιτήσεις κ.λ.π.) με κυρώσεις για όσους δεν συμμορφώνονται σχετικά (π.χ., απώλεια άλλων ευκολιών από τις ΜΜΕ).

83. Μελετά τη δυνατότητα της υιοθέτησης «προτύπων βέλτιστων πρακτικών» σε σχέση με καθυστερημένες πληρωμές, λαμβάνοντας ως σημείο αναφοράς την κατάσταση στις δύο χώρες με τις καλύτερες επιδόσεις.

84. Προτείνει την άμεση ανάληψη δράσης από τα κράτη μέλη προκειμένου να διασφαλισθεί ότι όλες οι πληρωμές των ΜΜΕ προς το δημόσιο τομέα διενεργούνται εντός της συγκεκριμένης περιόδου σύμβασης.

85. Συμφωνεί ότι η υποστήριξη για την ανάπτυξη και προσαρμογή των ΜΜΕ αποτελεί ζωτικό παράγοντα προκειμένου να εξασφαλισθεί πλήρης αποτελεσματικότητα και επαρκή επίπεδα ανταγωνιστικότητας στα πλαίσια της εσωτερικής αγοράς.

86. Επικροτεί τις πρωτοβουλίες της Κοινότητας σκοπός των οποίων είναι να βοηθηθούν οι επιχειρήσεις για την επιτυχή αντιμετώπιση του νομικού και διοικητικού πλαισίου εντός του οποίου λειτουργούν και οι οποίες περιλαμβάνουν καινοτομία και εκσυγχρονισμό και παρέχουν ειδικότερα προτίμηση στις νεότατες μεθόδους διαχείρισης δεδομένου ότι συνιστούν μια στρατηγικότερη προσέγγιση για την ανάπτυξη των ΜΜΕ.

87. Επικροτεί τα μέτρα που καθιερώθηκαν, όπως το τέταρτο πρόγραμμα-πλαίσιο Έρευνας και Τεχνολογικής Ανάπτυξης, καθώς και το πρόγραμμα Leonardo, πραγματικό καταλύτη μιας κοινωνίας που βρίσκεται σε περίοδο αλλαγών, αλλά ανησυχεί για το χαμηλό ποσοστό απορρόφησης των προηγούμενων προγραμμάτων από τις ΜΜΕ και κρίνει ότι πρέπει να εξεταστεί το θέμα της μεγαλύτερης συμμετοχής των ΜΜΕ στα νέα προγράμματα. Η συμμετοχή των ΜΜΕ στα προγράμματα Ε και ΤΑ έχει ιδιαίτερη σημασία επειδή οι τεχνολογικής κατεύθυνσης ΜΜΕ έχουν σημειώσει υψηλές επιδόσεις όσον αφορά την ανάπτυξη και τη δημιουργία απασχόλησης. Για την καλύτερη δυνατή επίτευξη του στόχου αυτού, είναι απαραίτητη η ύπαρξη μόνιμων και όχι περιστασιακών χρηματοδοτικών ενισχύσεων στον τομέα της κατάρτισης.

88. Υποστηρίζει τις εργασίες με τις οποίες θα μπορέσει να υλοποιηθεί η κοινωνία της πληροφορίας που θα καταστήσει δυνατό να βελτιωθεί η δυνατότητα διαχείρισης των ΜΜΕ και να υπάρξει πρόσβαση σε προηγμένες τηλεματικές υπηρεσίες, καθώς και να αυξηθεί η διάδοση των νέων τεχνολογιών στις ΜΜΕ.

89. Υποστηρίζει πλήρως τους τρεις βασικούς στόχους του Λευκού Βιβλίου που συνίσταται στη βελτίωση της πρόσβασης στη χρηματοδότηση και τη δανειοδότηση, στην υποστήριξη της συνεργασίας μεταξύ επιχειρήσεων και στη βελτίωση της ποιότητας της διαχείρισης.

90. Υποστηρίζει τη συνεργασία μεταξύ επιχειρήσεων και θεωρεί ότι η ενθάρρυνση των εταιρικών σχέσεων και των συμμαχιών μεταξύ ευρωπαϊκών επιχειρήσεων έχει βασική σημασία για τη μεγιστοποίηση των οφελών από την εσωτερική αγορά.

91. Πιστεύει ότι είναι αναγκαία η υπστήριξη των ΜΜΕ και της βιοτεχνίας στις δημόσιες προμήθειες και την πρόσβασή τους σε νέες αγορές.

92. Συμφωνεί ότι είναι αναγκαίο να ακολουθήσει μετά, από τις αρχικές φάσεις εταιρικών σχέσεων και συμμαχιών μια ορισμένη πρακτική υποστήριξη υπό μορφήν ενθάρρυνσης σε μια περίπλοκη διαδικασία.

93. Υποστηρίζει την άποψη ότι τα δίκτυα επιχειρήσεων πρέπει να ενθαρρυνθούν μεταξύ των περισσότερο και λιγότερο προηγμένων περιφερειών.

94. Θεωρεί ότι το άνοιγμα των δημόσιων συμβάσεων, ενώ αποτελεί ευκαιρία για τις ΜΜΕ, εξακολουθεί να χρειάζεται σημαντική εργασία για να δημιουργηθούν διεθνικές συνεργασίες μεταξύ επιχειρήσεων.

95. Πιστεύει ότι η υπεργολαβία αποτελεί βασικό παράγοντα για την ανάπτυξη νέων εργασιακών σχέσεων και διαδραματίζει όλο και πιο σημαντικό ρόλο για την ανταγωνιστικότητα των επιχειρήσεων.

96. Συμφωνεί ότι απαιτείται μια συνολική δέσμη μέτρων που αφορούν την ποιότητα και τα εκσυγχρονισμένα συστήματα διαχείρισης και τις εγκαταστάσεις παραγωγής για να μπορέσουν οι ΜΜΕ να αυξήσουν και να διατηρήσουν τα μερίδιά τους σε μια παγκόσμια οικονομία.

97. Θεωρεί ότι η στενότερη συνεργασία μεταξύ εντολοδόχων και υπεργοληπτών μέσω μηχανισμών «αμοιβαίων εμπορικών επιδείξεων» και η καλύτερη συνεργασία μεταξύ υπεργοληπτών ΜΜΕ θα αυξήσει σημαντικά τις προοπτικές των τελευταίων σε τομείς που έχουν υποστεί σημαντικές μεταβολές.

98. Επιδοκιμάζει τη δυνατότητα συνεργασίας με την Επιτροπή όσον αφορά την προώθηση κέντρων υπεργολαβίας για την ανάπτυξη συμπληρωματικών τομέων δραστηριότητας μεταξύ οικονομικών περιοχών.

99. Αποδέχεται ότι είναι γεγονός πως σε πολλές περιπτώσεις οι ίδιοι οι επικεφαλής των επιχειρήσεων αναλαμβάνουν πολλαπλά καθήκοντα και σε πολλές περιπτώσεις δεν έχουν τις απαιτούμενες ικανότητες ή προσόντα για να διεκπεραιώσουν ορισμένα πιο τεχνικά καθήκοντα.

100. Υποστηρίζει την άποψη ότι υπάρχουν περιθώρια βελτίωσης της διαθεσιμότητας συμβουλευτικών υπηρεσιών που αφορούν τις διάφορες πτυχές της καθημερινής διαχείρισης, καθώς και τη χρησιμότητα ενός ευρωπαϊκού προτύπου για τη θέσπιση ποιοτικών κριτηρίων όσον αφορά τους συμβούλους που προσδοκούν να συμμετάσχουν σε προγράμματα.

IX. Υποστήριξη για τη βελτίωση της ποιότητας της διαχείρισης

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

101. Υποστηρίζει τα προγράμματα που επιτρέπουν την παροχή εμπειρογνωμοσύνης στις ΜΜΕ κατά την είσοδο σε μια φάση ανάπτυξης.

102. Κρίνει ότι το σχέδιο της ευρω-διαχείρισης αποτελεί θετική συμβολή στην ανάπτυξη των ΜΜΕ, αλλά θα επιθυμούσε να της παρασχεθούν ορισμένα στοιχεία για το πρόγραμμα αυτό και τα σχέδια που αφορούν συγκεκριμένα θέματα ποιότητας και πιστοποίησης.

103. Ζητεί περισσότερες πληροφορίες για το πρόγραμμα Plato ώστε να εξετάσει με ποιό τρόπο τα οφέλη του προγράμματος αυτού μπορούν να χρησιμοποιηθούν επιτυχώς σε εθνικό και περιφερειακό επίπεδο.

Χ.

Η βελτίωση της πρόσβασης στη χρηματοδότηση και τη δανειοδότηση

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

104. Λαμβάνει υπόψη τα διάφορα χρηματοπιστωτικά μέσα από τα οποία μπορούν να επωφεληθούν οι ΜΜΕ, αλλά διαπιστώνει ότι το πρόβλημα της χρηματοδότησης είναι το κυριότερο εμπόδιο στις επενδυτικές δραστηριότητες των ΜΜΕ. Η Επιτροπή των Περιφερειών αναμένει από τα κράτη μέλη να βελτιώσουν τα προγράμματα οικονομικής βοήθειας που εφαρμόζουν.

105. Υπενθυμίζει ότι στο Λευκό Βιβλίο ζητείται να ενισχυθούν και να προσαρμοσθούν τα χρηματοδοτικά μέσα που διατίθενται στις ΜΜΕ και να αναληφθούν πρωτοβουλίες με στόχο τη βελτίωση των σχέσεων μεταξύ χρηματοπιστωτικών ιδρυμάτων και ΜΜΕ, ώστε να καταστεί δυνατό στις τελευταίες να εξασφαλίζουν αυξημένη ιδιωτική χρηματοδότηση και να είναι πιο διάθεσιμα τα καταλληλότερα χρηματοπιστωτικά μέσα.

106. Εκφέρει θετική γνώμη όσον αφορά τις προτεινόμενες δράσεις του ολοκληρωμένου προγράμματος, συνιστώντας:

α)

να διασφαλισθεί το σύνολο των πόρων που διατίθενται για το σύστημα των ΜΜΕ και τις βιοτεχνικές επιχειρήσεις 7

β)

να δοθεί ιδιαίτερη προσοχή στις λεπτομέρειες εφαρμογής των διαθέσιμων χρηματοπιστωτικών μέσων, με το να απλουστευθούν οι διαδικασίες, με το να μειωθούν τα σχετικά διοικητικά βάρη και με το να καταστούν οι τρόποι παρέμβασης όσο το δυνατό πιο ευέλικτοι άρα και πιο προσιτοί 7

γ)

να προβληθούν περισσότερο τα διαθέσιμα χρηματοπιστωτικά μέσα και οι τρόποι πρόσβασης σε αυτά, με την όσο το δυνατό μεγαλύτερη προβολή κάθε υφιστάμενης δυνατότητας και με την αποκέντρωση των μέτρων σε τοπικό/περιφερειακό επίπεδο, από τη στιγμή που το σύστημα των ΜΜΕ και της βιοτεχνίας είναι εξαπλωμένο σε τοπικό ακριβώς επίπεδο 7

δ)

να εξετασθεί κατά πόσο είναι σκόπιμο να συμπεριληφθεί μεταξύ των προτεραιοτήτων η ευκολότερη πρόσβαση των ΜΜΕ στις νέες τεχνολογίες, καθώς και η αύξηση του ποσοστού επενδύσεων των επιχειρήσεων, ώστε να επιταχυνθούν οι καινοτομίες που έχουν σχέση με τα προϊόντα και τις μεθόδους 7

ε)

να εξετασθεί το ενδεχόμενο διάθεσης πόρων για τη διευκόλυνση της έναρξης νέων επιχειρηματικών δραστηριοτήτων, ιδίως εκ μέρους των νέων και ανέργων, και συγκεκριμένα όσον αφορά τις εγγυήσεις που πρέπει να δοθούν 7

στ)

να ληφθούν μέτρα ώστε οι δυνατότητες χρηματοπιστωτικού χαρακτήρα να χρησιμοποιούνται κυρίως για να πραγματοποιήσει η επιχείρηση εκ νέου κέρδη, για επενδύσεις και για καινοτομίες, και να μην μετατρέπονται απλώς σε χρηματοοικονομικές επενδύσεις.

ΧI.

Συμπεράσματα

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

107. Επικροτεί τα ολοκληρωμένα προγράμματα για τις ΜΜΕ και τη βιοτεχνία που όχι μόνο εντάσσουν διάφορες πρωτοβουλίες σε ένα γενικό πλαίσιο, διασφαλίζοντας έτσι τη συνοχή και τη διαφάνειά τους, αλλά αντανακλά επίσης τη μεγάλη ανάγκη ανάπτυξης στενότερων εταιρικών σχέσεων μεταξύ όλων των μερών που έχουν σχέση με την ανάπτυξη του τομέα των ΜΜΕ.

108. Συμφωνεί ότι τα αναφερόμενα μέτρα θα συμβάλουν στην επίτευξη των στόχων του Λευκού Βιβλίου από άποψη ανάπτυξης και ανταγωνιστικότητας, ενώ θα βελτιώσουν ταυτόχρονα την κατάσταση της ανεργίας 7 ωστόσο, πιστεύει ότι απαιτούνται περισσότερες πληροφορίες όσον αφορά τον έλεγχο και την αξιολόγηση των προγραμμάτων, ώστε να μπορέσει η Επιτροπή των Περιφερειών να συμμετάσχει πλήρως στον προσανατολισμό των εν λόγω υπηρεσιών και προγραμμάτων.

Βρυξέλλες, 1 Φεβρουαρίου 1995.

Ο Πρόεδρος

της Επιτροπής των Περιφερειών

Jacques BLANC

() Βλ. μνημόνιο «Οι ΜΜΕ ως κινητήρια δύναμη για την οικονομική ανάπτυξη της Ευρώπης» της Βελγικής Προεδρίας.